**C Mae’r amserlenni’n fyr iawn ar gyfer gwneud cais.**

A Rydym yn ymddiheuro am hyn. Fodd bynnag, gan fod arian grant ar gael ar gyfer blynyddoedd ariannol 2023-24 a 2024-25, roeddem am i fudiadau gael y cyfle i dderbyn arian a rhoi cychwyn arni yn gynnar ym mlwyddyn ariannol 2023-24. Bydd cylchoedd ariannu eraill yn agor yn y flwyddyn ariannol nesaf, felly os na allwch wneud cais mewn pryd ar gyfer y cylch hwn, mae’n debyg y bydd cyfle arall yn ddiweddarach yn 2023.

**C Rydym yn ffodus ein bod yn cael rhoddion ar gyfer cyfleoedd seibiannau byr ond mae’r rhain yn tueddu talu am gost y seibiannau yn unig. Ein hanhawster ni yw dod o hyd i’r arian i dalu am y staff arbenigol, wedi’u hyfforddi i fynd â’r bobl ifanc at y cyfleoedd hyn. Fydden ni’n gallu gwneud cais am grant gan Amser i dalu costau staff yn unig?**

A Yn bendant, dylai’r cais ddatgan yr arian a dderbyniwyd yn barod fel y gellir ei ddangos fel arian cyfatebol a dangos cost lawn y prosiect, ond sut mae’n cael ei gyflawni hefyd. Mae llawer o seibiannau byr yn golygu defnyddio staff am dâl er mwyn gallu darparu’r seibiannau.

**C Rydyn ni’n ceisio gweithio allan sut orau i wneud cais am arian, rydyn ni’n gweithio mewn llawer o ardaloedd yn cefnogi gofalwyr di-dâl. Allwn ni wneud cais am arian dros sawl ardal ddaearyddol, neu oes rhaid i’r cais fod ar gyfer un ardal yn unig?**

A Gallwch gyflwyno un cais ar gyfer mwy nac un ardal awdurdod lleol, ond bydd angen ichi ddangos ar y ffurflen gais faint o arian fydd yn mynd i bob ardal. Rydym am i’r rhaglen fod mor hyblyg ag y bo modd, felly yn ogystal â chynnwys mwy nac un ardal awdurdod lleol, gall y cynnig hefyd gynnwys gwahanol fathau o brosiectau bach – ar yr amod eu bod yn dod at ei gilydd i ffurfio prosiect cydlynol y gellir ei fonitro yn un prosiect. Fodd bynnag, bydd rhaid i’r gyllideb egluro’n glir iawn faint o arian sy’n cael ei neilltuo ar gyfer pob elfen.

**C** **All un mudiad wneud cais am arian ar ran nifer o ganghennau gwahanol o fewn y mudiad hwnnw?**

A Gall, unwaith eto byddai’n rhaid i’r cais ddangos yn glir pwy fyddai’r prif arweinydd ar y prosiect o ran llofnodi’r cytundeb grant manwl, gofalu am y gyllideb a bod yn gyfrifol am fonitro. Dylai’r cais ddangos yn glir mai un prosiect yw hwn, yn hytrach na nifer o brosiectau gwahanol yn cael eu gweinyddu gan un mudiad. Dylai ddangos hefyd sut fyddai’r arian yn cael ei rannu yn ardaloedd yr awdurdodau lleol gwahanol.

Os yw’r canghennau’n cynnal gweithgareddau tra gwahanol y byddai’n anodd eu monitro yn un prosiect (gan y byddai gan bob un ohonynt ddeilliannau a dulliau cyflawni gwahanol ar gyfer cleientiaid) efallai y byddai’n fwy priodol eu cyflwyno’n geisiadau ar wahân.

Mae croeso ichi drefnu trafodaeth gyda [shortbreakswales@carers.org](mailto:shortbreakswales@carers.org) os ydych eisiau trafod, a danfon rhywfaint o wybodaeth yn ysgrifenedig y gallwn edrych arni cyn ymateb.

**C Os yw’r prosiect yn cynnwys cynnig grantiau unigol i ofalwyr di-dâl ar gyfer seibiannau byr, a fyddai’n rhaid i’r Ymddiriedolaeth Gofalwyr gymeradwyo’r grantiau unigol?**

A Na, byddai’r Ymddiriedolaeth Gofalwyr yn cyflwyno un swm o arian i’r mudiad os yw’n llwyddiannus. Yna byddai gan y mudiad hwnnw’r cyfrifoldeb i benderfynu sut i ddyrannu’r grant i ofalwyr unigol. Byddai’n rhaid i’r cais ddangos proses glir o sut fyddai’r mudiad hwnnw’n gwneud hynny, a byddai’n rhaid iddo gofnodi’r effaith a gafodd yr arian. Byddai’n rhaid i’r cais ddangos hefyd sut mae’r prosiect yn gwbl gydnaws â deilliannau Amser. Byddai’n rhaid edrych yn ofalus iawn ar grant bloc fyddai wedyn yn cael ei rannu’n grantiau unigol a’i graffu yn y cyfnod asesu, a byddai’n rhaid ei gysylltu’n glir ag angen y mae tystiolaeth ar ei gyfer.

**C Rydym yn fudiad bach iawn, ac fe hoffem drefnu gweithgareddau fel bore coffi, sesiynau ffitrwydd ar gyfer grwpiau lleiafrifol ac ati. Mae trafnidiaeth hefyd yn broblem i ofalwyr yn ein hardal, a fyddai arian ar gael ar gyfer prynu cerbyd i’n helpu gyda hyn gan fod tacsis yn gallu bod yn ddrud?**

A Bydd Amser yn dyfarnu ystod o grantiau o fach i fawr (£5,000 i £100,000) i sicrhau y gall mudiadau llai neu grwpiau cymunedol gynnig am arian. Gall gweithgareddau fod ar gyfer grwpiau wythnosol a llogi ystafelloedd, gan fod hynny’n fath o seibiant byr. Fodd bynnag, ni fyddai Amser yn gallu cynnig arian grant ar gyfer prynu cerbydau. Gellid cynnwys costau trafnidiaeth eraill megis tacsis neu logi cerbydau os gellid dangos fod angen hynny er mwyn darparu’r seibiannau.

**C Fel perchennog busnes gwyliau, allwn i wneud cais am arian i gynnig seibiannau a gweithgareddau i ofalwyr di-dâl? Rwyf hefyd yn rhan o grŵp cyfansoddedig fyddai’n gymwys i gynnig am arian Amser.**

A Byddai’n rhaid i’r cais ddod oddi wrth fudiad nid er mwyn elw. Gall busnesau fod yn weithgareddau a enwir a gynigir yn y cais ar ffurf cytundeb partneriaeth gyda mudiad nid er mwyn elw, ac mae hyn weithiau’n gallu cryfhau cais. Fodd bynnag, fe gynhelir proses diwydrwydd dyladwy yn ystod asesiad fydd yn edrych yn ofalus ar unrhyw faterion gwrthdaro neu fuddiant. Byddai gennym ddiddordeb i gael gwybod hefyd pwy oedd wedi adnabod yr angen am y seibiant yn y lleoliad a enwir.

**C Rydym yn gweithio mewn un sir yn darparu’r gwasanaeth yn yr ardal honno, ond mae pobl yn defnyddio ein gwasanaethau ymhob rhan o Gymru. A ddylen ni gyflwyno cais fel prosiect sirol neu brosiect Cymru gyfan?**

A Byddai rhaglen Amser yn awyddus i weld o ba ardaloedd awdurdodau lleol y mae’r gofalwyr di-dâl yn dod. Os yw pobl yn dod o bob rhan o Gymru, dylai’r monitro i Lywodraeth Cymru adlewyrchu hynny. Dylai’r cais gynnwys manylion yr ardaloedd yr ydych yn disgwyl i atgyfeiriadau ddod ohonynt.

**C Nid ydym wedi gwneud cais i Ymddiriedolaeth Gofalwyr Cymru o’r blaen, a fyddai’n well inni gynnig am arian 1 flwyddyn yn hytrach na 2 gan mai hwn yw ein cais cyntaf?**

A Dylai pob mudiad wneud cais am yr hyn maen nhw ei eisiau a’i angen, a dylent gynnwys tystiolaeth yn cyfiawnhau’r angen am arian 2 flynedd yn eu ceisiadau. Bydd llwyddiant cais yn dibynnu ar ansawdd y prosiect, a pha mor gryf yw’r dystiolaeth o angen am gyllid dros fwy nac un flwyddyn. Yn naturiol, fe fydd yr arian yn cael ei wasgaru dros 1-2 mlynedd i sicrhau cyrhaeddiad, oherwydd os yw’r holl arian yn cael ei ddyrannu yn awr, ni fyddwn yn gallu ymateb i angen sy’n ymddangos, na cheisio mynd i’r afael ag angen heb ei ddiwallu mewn ardaloedd heb gynrychiolaeth. *Efallai* y bydd prosiectau sy’n cynnig am 2 flynedd yn cael cynnig 1 flwyddyn unwaith y cafodd yr holl geisiadau eu hasesu ac wedi iddynt fynd trwy’r Panel Grantiau Ymgynghorol annibynnol, gan ddibynnu ar natur y prosiect ac a fyddai hyn yn addas ichi (ai peidio).

**C Fyddwch chi’n rhannu manylion am yr hyn gafodd ei ariannu trwy Amser fel y gall mudiadau ledaenu’r wybodaeth hon?**

A Byddwn, bydd enwau prosiectau llwyddiannus yn cael eu cyhoeddi ar y wefan.

**C Os yw mudiadau yn bwriadu gweithio mewn partneriaeth ar gyfer eu prosiect, ydyn nhw’n gallu cyflwyno dau gais, gyda’r naill yn enwi’r llall yn bartner yn eu cais?**

A Os mai’r un yw'r prosiect, byddem yn disgwyl un cais sy’n egluro’n glir beth fyddai rôl y ddau fudiad yn y prosiect. Os oes dau brosiect gwahanol (yn cael eu cyflawni gan yr un partneriaid) efallai y byddai’r partneriaid gwahanol yn arwain ar y prosiectau gwahanol - neu ddim!

**C Os ydym yn cynnal prosiect prawf llwyddiannus sy’n dangos tystiolaeth o angen, a ddylen ni gynnwys manylion am hynny yn y cais? Ac a oes cyfle o fewn y mudiad i ddangos yr effaith rydyn ni’n ei chael yn barod ar fywydau gofalwyr?**

A Oes, gallwch uwchlwytho dogfennau ychwanegol sy’n cefnogi eich cais gan gynnwys adroddiadau, fideos, gwybodaeth ar eich gwefan ac ati. Mae croeso ichi gyflwyno gwybodaeth ategol sy’n dangos tystiolaeth glir o’r angen am eich cynnig.

**C** **A oes lle i roi storïau/naratifau gwir ar y cais**. **Nid ydym yn fudiad mawr ac efallai nad yw’r dystiolaeth gennym ond mae gennym brofiadau pobl?**

A Os yw unrhyw fudiad yn bodloni’r meini prawf yn y nodiadau arweiniol ar gyfer Amser, bydd cais yn cael ei ystyried. Mae maint mudiad yn cael ei ystyried yn ystod asesiad, felly fyddai aseswyr ddim yn disgwyl gweld mudiadau bychain yn cyflwyno’r un lefel o wybodaeth, ymchwil a thystiolaeth â mudiadau mwy. Ond yn bwysicach, dylai mudiadau llai nad oes ganddynt ormod o brofiad o drafod grantiau mawr ystyried beth fyddai cais priodol am grant iddyn nhw, yn seiliedig ar eu profiad a’u hanes hyd hynny.

**C Beth yw’r broses asesu?**

A Mae aseswyr llawrydd annibynnol yn cael eu recriwtio ar hyn o bryd fydd yn asesu pob cais. Byddant yn mynd drwy bob ffurflen gais a gwybodaeth ychwanegol ac yn trefnu galwad ffôn gyda phob ymgeisydd i drafod eu prosiectau gyda nhw. Yna byddant yn cyflwyno adroddiad byr i’r Tîm Grantiau. Yna bydd y cais yn mynd drwy broses diwydrwydd dyladwy fydd yn cynnal archwiliadau sefydliadol, h.y. hanes ariannu, statws ariannol, llywodraethiant ac ati cyn mynd i Banel Grantiau Ymgynghorol annibynnol fydd yn craffu’r ceisiadau ymhellach. Yna bydd y Panel yn gwneud argymhellion ar ariannu. Os yw’r cais yn llwyddiannus, bydd mudiadau yn cael gwybod mor gynnar ag y gallwn ym mis Ebrill 2023. Ar gyfer y sawl sy’n aflwyddiannus, byddwn yn darparu adborth allai helpu prosiectau i gynnig ail gais llwyddiannus y flwyddyn ganlynol.

**C Fyddwch i’n ateb cwestiynau unigol?**

A Byddwn, mae croeso ichi ddanfon e-bost i shortbreakswales@carers.org <mailto:shortbreakswales@carers.org> a gallwn ddanfon ateb personol atoch.